Ritratt: Unsplash  L-ewwel konvojs ta' għajnuna umanitarja waslu f'Gaża wara li Iżrael u l-Hamas iddikjaraw waqfien mill-ġlied. Wara li Iżrael reġa' fetaħ il-fruntiera ma' Gaża, diversi trakkijiet minn aġenziji umanitarji ġabu mediċini, ikel u fjuwil f'Gaża. Aktar minn 250 ruħ inqatlu fil-kunflitt li dam 11-il ġurnata. Residenti fin-Nofsinhar ta' Iżrael iċċelebraw il-waqfien mill-ġlied, iżda għad hemm tħassib dwar kunflitt ieħor imminenti fir-reġjun. Il-ġlied fil-Lvant Nofsani: Jintensifika l-ġlied fil-Lvant Nofsani Eluf ta' Palestinjani sabu djarhom f'ħerba, b'uffiċjali tal-pajjiż jgħidu li l-bini mill-ġdid jista' jieħu snin biex jitlesta, u li jridu jintefqu miljuni ta' dollari biex jerġa' jinbena r-reġjun. Aktar dwar dan: Iżrael se jkompli jirritalja kontra l-Palestina "Il-ħsara li saret f'inqas minn ġimagħtejn se tieħu snin, jekk mhux deċenji, biex tissewwa" qal Fabrizio Carboni, id-direttur tal-Lvant Nofsani għall-Kumitat Internazzjonali tas-Salib l-Aħmar. Aktar minn 100,000 persuna kellha taħrab minn darha, filwaqt li kważi 800,000 ruħ ma kellhomx aċċess għall-ilma. Il-Ħamis, il-Ministeru responsabbli mid-djar f' Gaża stqarr li 1,800 dar m'għadhomx tajbin biex jgħixu n-nies fihom, filwaqt li madwar elf dar inqerdu għalkollox. Intant, l-Organizzazzjoni Dinjija tas-Saħħa (WHO) sejħet biex jiġu evakwati n-nies li ndarbu fl-attakki. Margaret Harris, kelliema għall-WHO, sejħet għal aktar provvisti, u esprimiet tħassib li l-faċilitajiet tas-saħħa fir-reġjun jaf ma jkunux jistgħu jlaħħqu mal-eluf ta' nies midruba.